《寄丘二十二谦之》
明代·朱多炡

丘郎一官一再左，手版三投三不可。进退艰如踯躅羊，功名涩似威蕤琐。

忆昔与子初结欢，觞咏浣韨章江干。别来忽下阆中命，五马重歌蜀道难。

阆中君家旧治域，父子分符如画一。耆旧摩挲去后碑，少年捃拾毛中迹。

纵有诗名天地间，那能相见一开颜。我擅秦声君楚舞，醉望城头千仞山。

君当强仕不得意，我尚沉冥未知止。与君各自斗身强，四十头颅已如此。

作者简介：（1541—1589）明宗室，字贞吉，号瀑泉。太祖第十七子宁献王朱权六世孙。封奉国将军。善诗歌，行草宗米芾，兼工山水写生。见古人墨迹，一再临摩，如出其手。尝轻装出游，化名来相如，字不疑，踪迹遍吴楚。既卒，门人子弟私谥清敏先生。有《五游集》、《倦游集》。